Document ID: /roh_data/filtered/fineweb-2-filterrobots_roh.jsonl.gz/32069

Questa fin d'emna vegn celebrà il mund medieval cun stans, gieus, ustarias, vestgids, spadas e chavals. Trais giadas ha la festa gì lieu en la citad veglia, uss fa ella midada a l'ur da la citad.
Nov vent per il temp medieval
Nov vegn la festa manada atras sin l'areal dal parc d'animals e divertiment, a l'ur da Cuira. Uschia veglian els dar nov vent a lur festa e pussibilitar in'atmosfera pli realistica ch'amez citad di la presidenta da la festa, Domenica Flütsch. Cun organisar la festa dador il ravugl stretg da la citad n'èn er betg pli pertutgadas tantas differentas partidas.
Il nov lieu duai er far bain a las finanzas dal Spectaculum
Fin ussa aveva l'organisaziun «Spectaculum Curia» numnadamain mo pers raps cun organisar sia festa. Quest onn fan els per l'emprima giada l'emprova da dumandar in'entrada dals visitaders. Per la fin d'emna vegnan spetgadas 1'500 persunas al Spectaculum.
RR actualitad 17:20